CELEX: 52017PC0226
Language: sl
Date: 2017-05-02
Title: Predlog IZVEDBENI SKLEP SVETA o priporočilu za podaljšanje začasnega nadzora na notranjih mejah v izrednih okoliščinah, ki ogrožajo splošno delovanje schengenskega območja

EVROPSKA KOMISIJA
            Bruselj, 2.5.2017
            COM(2017) 226 final
            2017/0095(NLE)
            Predlog
            IZVEDBENI SKLEP SVETA
            o priporočilu za podaljšanje začasnega nadzora na notranjih mejah v izrednih okoliščinah, ki ogrožajo splošno delovanje schengenskega območja
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V letu 2015 je po rekordnem pritoku migrantov, ki so prišli v Evropsko unijo, in številnih sekundarnih gibanjih več držav članic EU ponovno uvedlo začasni nadzor na mejah. Te razmere so pomenile resno grožnjo javnemu redu ali notranji varnosti v več schengenskih državah
                     1
                  . 
               
               
                  Grožnje so posledica resnih pomanjkljivosti pri zagotavljanju učinkovitega nadzora meje na nekaterih delih zunanjih meja Unije, ki ogrožajo splošno delovanje schengenskega območja. V skladu s členom 29 Zakonika o schengenskih mejah je bil s sklepom Sveta
                     2
                   na predlog Komisije
                     3
                   sprejet usklajeni pristop na ravni EU za pet najbolj prizadetih schengenskih držav (Avstrija, Nemčija, Danska, Švedska in Norveška) za ohranitev sorazmernega začasnega nadzora na omejenem številu odsekov njihovih notranjih meja. 
               
               
                  Uporaba člena 29 Zakonika o schengenskih mejah in sprejetje usklajenega pristopa na ravni EU k začasnemu nadzoru na mejah spadata med pobude, ki jih je predvidel časovni načrt „Vrnitev k schengenski ureditvi“
                     4
                  , da bi se ustvarili pogoji za odpravo nadzora na notranjih mejah in čim prej ponovno uvedlo normalno delovanje schengenskega območja.
               
               
                  Svet je prvotno priporočal ohranitev sorazmernega začasnega nadzora na notranjih mejah za šest mesecev. Svet je v skladu s členom 29 dvakrat podaljšal svoje priporočilo
                     5
                  , vsakič za tri mesece in za istih pet schengenskih držav. Hkrati pa je Svet navedel, da so se zaradi različnih sprejetih ukrepov razmere na splošno izboljšale. Zato so za ponovno uvedbo nadzora meje veljali strožji pogoji, za zadevne schengenske države pa je bila uvedena obveznost podrobnega mesečnega poročanja. 
               
               
                  Na podlagi členov 25 in 29 Zakonika o schengenskih mejah se lahko v skladu s pogoji in postopki iz člena 29 to obdobje ponovno podaljša, če izredne okoliščine še vedno obstajajo.
               
               
                  Priporočila, ki jih je sprejel Svet, ne posegajo v dodatna orodja, ki so na voljo vsem državam članicam, tudi zadevnim petim schengenskim državam, v skladu s splošnimi pravili za začasno ponovno uvedbo nadzora na notranjih mejah v primeru nove resne grožnje javnemu redu ali notranji varnosti, ki ni povezana s pomanjkljivostmi pri upravljanju zunanje meje. Na primer, Francija, ki je ta priporočila niso zadevala, je v tem obdobju ponovno uvedla in ohranila nadzor na vseh svojih notranjih mejah na podlagi razlogov, ki so bili povezani s stalnimi terorističnimi grožnjami. Švedska je sporočila, da je ponovno uvedla začasni nadzor na vseh notranjih mejah v obdobju po terorističnem napadu v Stockholmu, tj. od 7. do 15. aprila 2017.
               
               
                  Komisija se popolnoma zaveda, da lahko migracijski tokovi na katerem koli odseku meje EU predstavljajo resno grožnjo javnemu redu ali notranji varnosti v eni ali več državah članicah. Zaradi tega so bili sprejeti ukrepi na različnih odsekih meje ob morju in na kopnem za usklajeno ukrepanje, tudi prek dodatnih prizadevanj na osrednji sredozemski poti
                     6
                  , prek partnerskega okvira in z dodatnimi ukrepi na relevantnih odsekih zunanjih meja. Komisija se tudi zaveda, da so se v preteklih letih pojavili novi varnostni izzivi, kar dokazujejo najnovejši teroristični napadi v Berlinu, Stockholmu ali Parizu. Medtem ko je sedanji pravni okvir doslej zadoščal za obravnavo izzivov, pa Komisija v zvezi s tem razmišlja, ali je dovolj prilagojen za obravnavanje spreminjajočih se varnostnih izzivov.
               
               
                  Komisija se je zavezala nadaljnjim prizadevanjem, da bi zagotovila polno uporabo orodij, ki so že na voljo, pa tudi potrebne nove pobude za nadaljnjo stabilizacijo razmer, pri čemer upošteva dejstvo, da je treba slabosti podaljšanega nadzora na notranjih mejah, in sicer gospodarske stroške in ovire za prosto gibanje državljanov, pretehtati z vidika rezultatov, ki jih je zagotovilo dosedanje izvajanje nadzora na notranjih mejah. 
               
               
                  Trenutno stanje
               
               
                  Na podlagi mesečnih poročil, ki jih je Komisiji predložilo pet zadevnih schengenskih držav, in na podlagi vseh informacij, ki so ji na voljo, lahko Komisija sklene, da je bil nadzor v okviru pogojev, določenih v priporočilu. Tako kot v prejšnjem obdobju je nadzor potekal le, kadar je bilo to potrebno, bil je sorazmeren, ciljno usmerjen, njegova intenzivnost je bila omejena, njegov vpliv na prehajanje ustreznih notranjih meja za širšo javnost pa čim bolj omejen. Komisija je seznanjena s tem, da je pet schengenskih držav v svojih poročilih navedlo potrebo po nadaljevanju izvajanja nadzora na notranjih mejah. Komisija je seznanjena tudi s pomisleki, ki jih je izrazila Slovenija o nujnosti nadzora meja na avstrijsko-slovenski meji; Slovenija namreč meni, da so se od uvedbe začasnega nadzora na notranjih mejah razmere zelo spremenile.
               
               
                  Poročila, ki so jih predložile schengenske države v skladu s priporočilom z dne 7. februarja 2017, potrjujejo trende, ki so se pojavili pri poročilih v skladu s priporočiloma z dne 12. maja 2016 in 11. novembra 2016 (v zvezi s številom prejetih prošenj za azil ali zavrnitev vstopa ob kontroli), s tem pa tudi postopno stabilizacijo razmer. 
               
               
                  Število nedovoljenih prihodov v Evropsko unijo prek grške zunanje meje se tudi v obdobju, ki ga zajema priporočilo z dne 7. februarja 2017, še naprej zmanjšuje, ne glede na majhen porast v zadnjih dveh tednih zaradi milejših in ugodnejših vremenskih razmer. Trenutna operacionalizacija in stalne priprave za začetek delovanja Evropske agencije za mejno in obalno stražo
                     7
                  , skupaj z neprekinjenim izvajanjem Izjave EU-Turčije z dne 18. marca 2016, še vedno pomenijo ključne korake pri obvladovanju razmer.
               
               
                  Vendar so potrebna nadaljnja prizadevanja za zagotovitev popolne vzpostavitve zmogljivosti Evropske agencije za mejno in obalno stražo, da se zavarujejo zunanje meje Unije, in sicer z izpopolnitvijo orodij, ki ji ima Agencija na voljo za vodenje operacij, zlasti sredstev za obvezni nabor mejnih policistov za hitri odziv. Zaključiti je treba tudi oceno ranljivosti, ki trenutno poteka, pri čemer naj bi se zadevnim državam članicam do konca maja predložila prva priporočila, ki prednostno obravnavajo najnujnejše pričakovane ranljivosti, do konca oktobra 2017 pa rezultati prvih simulacij. Ko je Svet odobril zahtevo za pogajalski mandat za sklenitev sporazuma o statusu s sosednjima tretjima državama, so se aprila 2017 začela pogajanja s Srbijo. EU pričakuje, da bo Nekdanja jugoslovanska republika Makedonija čim prej začela pogajanja.
               
            
            
               Od 15. marca 2017 se uporaba obstoječih dublinskih pravil v Grčiji postopoma izboljšuje. Potrebna so nadaljnja prizadevanja, da se bo v naslednjih mesecih v praksi uveljavilo izvajanje priporočila Komisije
                  8
               , da se zagotovi popolna udeležba Grčije v dublinskem sistemu, ne glede na tekoče izpopolnjevanje navedenih pravil. 
            
            
               
                  Število migrantov brez urejenega statusa in prosilcev za azil v Grčiji je še vedno veliko (približno 60 000). Žariščne točke in taborišča v Grčiji so še naprej prenatrpana, napredek pri premestitvi in vračanju pa še vedno ni zadosten, da bi znatno pripomogel k zmanjšanju tega števila in sprostil pritisk na grške nacionalne organe. Razmere na zahodnobalkanski poti so se v zadnjih tednih rahlo stabilizirale, vendar se tudi to lahko hitro spremeni zaradi milejših vremenskih razmer. Države članice na zahodnobalkanski poti še vedno sprejemajo ukrepe za obravnavanje morebitnih izrednih migracijskih tokov in gradnjo ograd na meji.  
               
               
                  Na splošno so razmere še vedno nestabilne, zadevne države članice pa so še naprej izpostavljene tveganju v zvezi z nedovoljenimi gibanji, zato so potrebna dodatna prizadevanja, da se razmere še bolj stabilizirajo.
               
            
         
         
            
               
                  Nadaljnji koraki
               
               
                  Kljub doseženemu stalnemu napredku pa pogoji, ki so opredeljeni v časovnem načrtu „Vrnitev k schengenski ureditvi“, da bi se omogočila odprava sedanjega nadzora na notranjih mejah, še niso v celoti vzpostavljeni.
               
               
                  Tako kot v prejšnjem obdobju lahko število migrantov v Grčiji še vedno zbuja zaskrbljenost in lahko upraviči ohranitev ustreznih ukrepov. Razmere na zahodnobalkanski poti so še vedno nestabilne in države članice, ki so najbolj prizadete zaradi sekundarnih gibanj migrantov brez urejenega statusa, ki prihajajo iz Grčije, so še naprej izpostavljene tveganju v zvezi z nedovoljenimi gibanji.
               
               
                  Kakor je razloženo zgoraj, je za začetek delovanja Evropske agencije za mejno in obalno stražo potrebnih še nekaj mesecev, ki bodo Agenciji omogočili, da v celoti vzpostavi svoje zmogljivosti in se pripravi na opravljanje vloge varovanja zunanjih meja EU. 
               
               
                  Poleg tega je treba v pomoč pri obravnavanju zaostanka pri reševanju prošenj za azil v Grčiji znatno pospešiti premestitve in vračanje iz Grčije in drugih držav članic. Komisija zato poziva države članice, da uresničijo zastavljene cilje premestitev do septembra 2017, da se premestitev zagotovi vsem upravičenim kandidatom.
               
               
                  Ti zgornji elementi kažejo, da izredne okoliščine še vedno obstajajo, zato Komisija meni, da je upravičeno dovoliti Avstriji, Nemčiji, Danski, Švedski in Norveški, da podaljšajo sedanji nadzor na notranjih mejah kot izredni ukrep za nadaljnje sorazmerno obdobje. 
               
               
                  Te schengenske države se morajo odločiti, ali bodo podaljšale nadzor na notranjih mejah ob upoštevanju, da se tak nadzor lahko uporabi le kot skrajni ukrep. Da bi učinkovito uresničila svojo zavezo, da bo sodelovala s temi schengenskimi državami pri postopnem prenehanju izvajanja začasnega nadzora na notranjih mejah in izboljšanju drugih ukrepov kot je nadzor meje, ki bi se lahko uporabljali za učinkovito odpravljanje ugotovljenih groženj, Komisija hkrati s tem priporočilom sprejema priporočilo o sorazmernih policijskih kontrolah in policijskem sodelovanju na schengenskem območju. V tem smislu Komisija obravnava priporočila o tem, kako lahko vse schengenske države v večji meri in bolje izvajajo svoja policijska pooblastila na svojih ozemljih ter na mejnem območju in na glavnih evropskih prometnih poteh. Priporočilo poziva tudi k okrepitvi prizadevanj za čezmejno policijsko sodelovanje in sorazmerno število policijskih kontrol znotraj ozemlja in na mejnem območju. Za njegovo izvajanje je potrebno razumno časovno obdobje, saj bodo schengenske države morda morale izvesti operativne priprave v zvezi s sredstvi, prerazporeditvijo nalog, pridobitvijo moderne tehnološke opreme ali le spremembo trenutnih paradigem in navad, da se prilagodijo novim razmeram, zato Komisija priporoča, da bi ga bilo treba začeti izvajati čim prej in najpozneje v šestih mesecih.
               
               
                  Do začetka izvajanja priporočila se pričakuje, da bo pet zadevnih schengenskih držav, preden ponovno uvedejo ali ohranijo nadzor na notranjih mejah, vsakič ocenilo, ali ne bi že s povečanim številom policijskih kontrol lahko preprečili ugotovljenih groženj. 
               
               
                  Na podlagi dejanskih kazalnikov, ki so na voljo na tej stopnji, vključno z oceno časa, ki je potreben za začetek celovitega delovanja Evropske agencije za mejno in obalno stražo, in obdobjem, ki je potrebno za izvajanje priporočila o sorazmernih policijskih kontrolah in policijskem sodelovanju na schengenskem območju, ter ugodnejšimi vremenskimi razmerami v bližnji prihodnosti, zaradi katerih bi se lahko povečalo število nedovoljenih prihodov v EU in nadaljnjih sekundarnih gibanj, sedanje in zadnje
                     9
                   podaljšanje izvajanja začasnega nadzora na notranjih mejah zaradi izrednih okoliščin ne bi smelo presegati šest mesecev. 
               
               
                  Področje uporabe predloga
               
               
                  Petim schengenskim državam članicam, ki trenutno izvajajo začasni nadzor na notranjih mejah na podlagi priporočila Sveta z dne 7. februarja 2017, bi bilo treba dovoliti, da ga pod strogimi pogoji podaljšajo za šest mesecev.  
               
               
                  Glede na stalno stabilizacijo razmer in cilj postopnega prenehanja izvajanja začasnega nadzora na notranjih mejah pa bi morale zadevne schengenske države najprej oceniti, ali se ugotovljene resne grožnje javnemu redu ali notranji varnosti lahko ustrezno obravnavajo s povečanim številom policijskih kontrol znotraj ozemlja, vključno na mejnih območjih, kakor je priporočeno v priporočilu Komisije z dne 3. maja 2017 o sorazmernih policijskih kontrolah in policijskem sodelovanju na schengenskem območju, ter nadzor na notranjih mejah ponovno uvedejo ali podaljšajo le kot skrajni ukrep. Redno bi bilo treba preučevati, ali obstaja možnost za uporabo drugih ukrepov, in njihovi uporabi bilo treba dati prednost, saj imajo manjši vpliv na prosto gibanje znotraj schengenskega območja. Zadevne schengenske države bi morale preučiti, kakšno je najustreznejše orodje, vključno s policijskimi kontrolami, ter v svojih obvestilih drugim državam članicam, Evropskemu parlamentu in Komisiji navesti razloge za odločitev za nadzor meje kot skrajnega ukrepa.
               
               
                  Zahteve v skladu s priporočilom z dne 7. februarja 2017 v zvezi s tedenskim pregledom, ki ga opravijo zadevne države članice glede nujnosti, pogostosti, lokacije in časa nadzora, prilagajanja nadzora stopnji obravnavane grožnje in prenehanja izvajanja nadzora, kadar koli je to primerno, ostanejo v veljavi za to priporočilo. Zadevne schengenske države članice bi se morale tudi še naprej redno posvetovati z ustreznimi državami članicami, da bi v skladu z Zakonikom o schengenskih mejah zagotovile, da se bo nadzor na notranjih mejah izvajal le na tistih delih notranje meje, kjer je tak ukrep nujen in sorazmeren.
               
               
                  Obveznost podrobnega poročanja, uvedena s priporočilom z dne 7. februarja 2017, se še naprej uporablja. Zadevne države članice bi morale po vsakem mesecu izvajanja tega priporočila takoj poročati Komisiji in Svetu o rezultatih opravljenega nadzora in, kadar je to ustrezno, o oceni nadaljnje potrebe po takem nadzoru. To poročilo bi moralo vključevati vsaj skupno število kontroliranih oseb, skupno število zavrnitev vstopa po kontrolah, skupno število odločb o vrnitvi, izdanih po kontrolah, in skupno število prošenj za azil, prejetih na notranjih mejah, kjer se kontrole izvajajo.
               
               
                  Komisija bo pozorno spremljala uporabo priporočila in razmere na terenu.
               
            
            
               Da bi se začasni nadzor na notranjih mejah postopno prenehal izvajati, bo Komisija tudi spremljala in upoštevala napredek zadevnih schengenskih držav pri izvajanju priporočila o sorazmernih policijskih kontrolah in policijskem sodelovanju na schengenskem območju.  
            
            
               •Skladnost z veljavnimi predpisi s področja zadevne politike
            
            
               
                  To priporočilo prispeva k izvajanju veljavnih predpisov s področja zadevne politike.
               
            
            
               •Skladnost z drugimi politikami Unije
            
            
               
                  To priporočilo je povezano z notranjim trgom Unije ter politiko na področju migracij in azila.
               
            
         
         
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 29 Uredbe (EU) 2016/399 Evropskega parlamenta in Sveta z dne 9. marca 2016 o Zakoniku Unije o pravilih, ki urejajo gibanje oseb prek meja (Zakonik o schengenskih mejah).
            
            
               •Subsidiarnost (za neizključno pristojnost) 
            
            
               
                  Člen 29 Uredbe (EU) 2016/399 določa, da Svet na podlagi predloga Komisije sprejme priporočilo za začasni nadzor na notranjih mejah.
               
            
            
               Ukrepanje na ravni Unije je potrebno, kadar je ogroženo splošno delovanje območja brez nadzora na notranjih mejah.
            
            
               •Sorazmernost
            
            
               
                  Ta predlog ne presega tistega, kar je potrebno za doseganje njegovega cilja.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               Glede na nujnost predloga posvetovanje z zainteresiranimi stranmi ni bilo izvedljivo.
            
            
               •Zbiranje in uporaba strokovnih mnenj
            
            
               
                  Ni relevantno.
               
            
            
               •Ocena učinka
            
            
               Zaradi omejenega časovnega okvira ter ob upoštevanju podatkov, ki so jih predložile zadevne schengenske države, in razpoložljivih podatkov o razmerah v Grčiji celovita ocena učinka ni bila pripravljena.
            
            
               •Ustreznost in poenostavitev ureditve
            
            
               
                  Ni relevantno.
               
            
            
               •Temeljne pravice
            
         
         
            
               
                  Pri pripravi predloga se je upoštevalo varstvo temeljnih pravic.
               
            
            
               4.PRORAČUNSKE POSLEDICE
            
            
               
                  Predlagani ukrep ne vpliva na proračun EU.
               
            
            
               5.DRUGI ELEMENTI
            
            
               Ni relevantno.
            
            
               2017/0095 (NLE)
            
            
               Predlog
            
            
               IZVEDBENI SKLEP SVETA
            
            
               o priporočilu za podaljšanje začasnega nadzora na notranjih mejah v izrednih okoliščinah, ki ogrožajo splošno delovanje schengenskega območja
            
            
               SVET EVROPSKE UNIJE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe (EU) 2016/399 Evropskega parlamenta in Sveta z dne 9. marca 2016 o Zakoniku Unije o pravilih, ki urejajo gibanje oseb prek meja (Zakonik o schengenskih mejah)
                  10
                in zlasti člena 29 Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Svet je 12. maja 2016 v skladu s členom 29 Zakonika o schengenskih mejah na predlog Komisije sprejel izvedbeni sklep o priporočilu za začasni nadzor na notranjih mejah v izrednih okoliščinah, ki ogrožajo splošno delovanje schengenskega območja. 
            
            
               (2)Svet je petim schengenskim državam (Avstriji, Nemčiji, Danski, Švedski in Norveški) priporočil ohranitev sorazmernega začasnega nadzora meje na omejenem številu odsekov njihovih notranjih meja najprej za šest mesecev, in sicer za obravnavanje resne grožnje javnemu redu in notranji varnosti, ki jo v teh državah predstavljajo pomanjkljivosti pri nadzoru zunanjih meja v Grčiji in poznejša sekundarna gibanja migrantov brez urejenega statusa, ki prek Grčije vstopajo v druge schengenske države. Svet je to obdobje na predlog Komisije dvakrat podaljšal, vsakič za tri mesece, in sicer 11. novembra 2016 oziroma 7. februarja 2017. 
            
            
               (3)V skladu s členoma 25 in 29 Zakonika o schengenskih mejah se lahko prvotno obdobje, ki ga je priporočil Svet, dodatno podaljša, če izredne okoliščine še vedno obstajajo. 
            
            
               (4)Priporočili z dne 11. novembra 2016 in 7. februarja 2017 določata, da morajo zadevne schengenske države mesečno poročati Komisiji o rezultatih opravljenega nadzora in, kadar je to ustrezno, o oceni nadaljnje potrebe po takem nadzoru. Komisija je taka poročila prejela od vseh zadevnih schengenskih držav. Informacije v teh poročilih kažejo, da je nadzor ostal v okviru pogojev, določenih v priporočilu. Potrjujejo tudi, da se razmere v teh državah stabilizirajo, kar zadeva število oseb, ki jim je bil zavrnjen vstop, in prošenj za azil, prejetih med kontrolami.
            
            
               (5)Kljub temu napredku pa pogoji, ugotovljeni v časovnem načrtu „Vrnitev k schengenski ureditvi“, da bi se omogočila odprava nadzora na notranjih mejah in ponovno uvedlo normalno delovanje schengenskega območja, še vedno niso v celoti izpolnjeni. V Grčiji in na zahodnobalkanski poti je še vedno prisotno veliko število migrantov brez urejenega statusa, od katerih nekateri niso registrirani. Zato je tveganje za sekundarna gibanja teh migrantov znotraj schengenska območja še vedno prisotno.
            
            
               (6)Komisija je v svojem sporočilu „Vrnitev k schengenski ureditvi – časovni načrt“ opredelila različne politike, ki jih je treba uvesti za vrnitev k popolnoma delujočemu schengenskemu območju. Priprave na začetek delovanja Evropske agencije za mejno in obalno stražo potekajo.  Vendar so potrebni še nadaljnji prispevki držav članic, da se za Agencijo zberejo potrebna sredstva in se ji omogoči celovito opravljanje naloge varovanja zunanjih meja Unije. Priporočila, ki sledijo prvi oceni ranljivosti, še niso bila izdana. Trenutno potekajo pogajanja za sporazum o statusu s Srbijo.
            
         
         
            
               (7)Po več kot enem letu izvajanje Izjave EU-Turčija z dne 18. marca 2016 še vedno daje vidne rezultate, kakor je bilo potrjeno v petem poročilu o napredku
                  11
               . Kljub temu trenutno število prihodov še vedno presega število vrnitev iz Grčije v Turčijo, kar še dodatno bremeni grške otoke. Za napredek v zvezi z drugimi elementi izjave si je treba še prizadevati. Izvajanje izjave je treba zato nenehno spremljati. To velja tudi za razmere na zahodnobalkanski poti in izvajanje izjave, ki je bila sprejeta na srečanju voditeljev držav na zahodnobalkanski poti. 
            
            
               (8)Zato izredne okoliščine, ki pomenijo resno grožnjo javnemu redu in notranji varnosti ter ogrožajo splošno delovanje schengenskega območja, še vedno obstajajo.
            
            
               (9)Ob upoštevanju zgoraj navedenih dejstev se zdi upravičeno, da se schengenskim državam, ki trenutno izvajajo začasni nadzor na notranjih mejah, in sicer Avstriji, Nemčiji, Danski, Švedski in pridruženi državi Norveški, kot skrajni ukrep v skladu s členom 29 Zakonika o schengenskih mejah dovoli nadaljnje in zadnje podaljšanje takega nadzora. 
            
            
               (10)Svet je seznanjen s tem, da bi priporočilo Komisije o sorazmernih policijskih kontrolah in policijskem sodelovanju na schengenskem območju tudi prispevalo k postopnemu prenehanju izvajanja začasnega nadzora na notranjih mejah, pri čemer se za obravnavanje resnih groženj javnemu redu ali notranji varnosti daje prednost uporabi policijskih kontrol, da se odpravi nadzor na vseh notranjih mejah in čim prej ponovno uvede normalno delovanje schengenskega območja. Svet je seznanjen s tem, da Komisija vsem schengenskim državam priporoča, naj čim prej in najpozneje v šestih mesecih izvedejo priporočene ukrepe. 
            
            
               (11)Na podlagi ocene preostalega časa, ki je potreben za izvajanje tekočih ukrepov za zagotavljanje ustreznega varovanja zunanjih meja EU in ustrezne varnosti znotraj schengenskega območja, to podaljšanje ne sme preseči šest mesecev od datuma sprejetja tega izvedbenega sklepa.
            
            
               (12)Države članice, ki bi se odločile za nadaljevanje izvajanja nadzora na notranjih mejah na podlagi tega izvedbenega sklepa, bi morale o tem uradno obvestiti druge države članice, Evropski parlament in Komisijo.
            
            
               (13)Preden se odločijo za tak nadzor meje, bi morale zadevne države članice preučiti, ali bi lahko za učinkovito odpravo ugotovljene grožnje uporabile druge ukrepe kot je nadzor meje, ki manj ovirajo prosto gibanje oseb in blaga. V priporočilu o sorazmernih policijskih kontrolah in policijskem sodelovanju na schengenskem območju Komisija poziva schengenske države, naj učinkoviteje izvajajo svoja policijska pooblastila na vsem svojem območju, vključno na mejnem območju in na glavnih poteh, in naj dajo prednost policijskim kontrolam. Do začetka izvajanja priporočila Komisije bi morale zadevne schengenske države v svojih obvestilih navesti izid premisleka o najustreznejših orodjih in razloge za odločitev za nadzor meje kot skrajnega ukrepa.
            
            
               (14)Nadzor na podlagi tega izvedbenega sklepa bi bilo treba še naprej izvajati le, kolikor je to potrebno, intenzivnost nadzora pa omejiti na nujno potreben minimum in prilagoditi okoliščinam. V skladu s tem se lahko predvideva, da bi moralo vsako nadaljnje zmanjšanje pritoka privesti do opustitve nadzora na določenih mejnih odsekih. Izvajati bi bilo treba le ciljno usmerjen nadzor, ki temelji na nenehnem posodabljanju analize tveganja in obveščevalnih podatkov, da bi se optimizirale koristi nadzora in omejili njegovi negativni učinki na prost pretok. Schengenskim državam, ki jih prizadene ta nadzor na ustreznih mejnih odsekih, bi moralo biti omogočeno, da redno izražajo svoja mnenja o nujnosti nadzora; schengenska država, ki se je odločila za ponovno uvedbo takega nadzora, bi morala ta mnenja upoštevati pri preučevanju in pregledovanju nujnosti takega nadzora s ciljem, da se nadzor postopoma zmanjšuje.
            
            
               (15)Ob koncu vsakega meseca izvajanja tega izvedbenega sklepa bi bilo treba Komisiji takoj poslati popolno poročilo o rezultatih opravljenih kontrol, skupaj z oceno nadaljnje potrebe po takih kontrolah, kadar je to ustrezno. To poročilo bi moralo vključevati skupno število kontroliranih oseb, skupno število zavrnitev vstopa po kontrolah, skupno število odločb o vrnitvi, izdanih po kontrolah, in skupno število prošenj za azil, prejetih na notranjih mejah, kjer se kontrole izvajajo.
            
            
               (16)Svet je seznanjen s tem, da je Komisija napovedala, da bo pozorno spremljala izvajanje tega izvedbenega sklepa –
            
            
            
               PRIPOROČA: 
            
            
               1.Avstrija, Nemčija, Danska, Švedska in Norveška naj podaljšajo sorazmerni začasni nadzor meje za obdobje največ šest mesecev z začetkom na dan sprejetja tega izvedbenega sklepa na naslednjih notranjih mejah:
            
            
               –Avstrija na avstrijsko-madžarski kopenski meji in avstrijsko-slovenski kopenski meji,
            
            
               –Nemčija na nemško-avstrijski kopenski meji,
            
            
               –Danska v danskih pristaniščih s trajektnimi povezavami z Nemčijo in na dansko-nemški kopenski meji,
            
            
               –Švedska v švedskih pristaniščih v južni in zahodni policijski regiji ter na mostu Öresund,
            
            
               –Norveška v norveških pristaniščih s trajektnimi povezavami z Dansko, Nemčijo in Švedsko.
            
            
               2.Preden se zadevne države članice odločijo za nadaljnje podaljšanje takega nadzora na podlagi tega priporočila, bi si morale izmenjati mnenja z ustreznimi državami članicami za zagotovitev, da se bo nadzor na notranjih mejah izvajal le, kjer je tak ukrep nujen in sorazmeren. Poleg tega bi morale zadevne države članice v skladu z Zakonikom o schengenskih mejah zagotoviti, da se bo nadzor na notranjih mejah izvajal le kot skrajni ukrep, kadar z drugimi ukrepi ne bo mogoče doseči enakega učinka, in le na tistih delih notranje meje, kjer je tak ukrep nujen in sorazmeren. Uporabi policijskih pooblastil, kadar zagotavljajo iste varnostne rezultate, je treba dati prednost, saj imajo manjši vpliv na gibanje oseb in blaga. Zadevne države članice bi morale o tem uradno obvestiti druge države članice, Evropski parlament in Komisijo.
            
            
               3.Nadzor meje bi moral na podlagi redno posodobljene analize tveganja in obveščevalnih podatkov ostati ciljno usmerjen ter po obsegu, pogostosti, lokaciji in času omejen na to, kar je nujno potrebno za odziv na resno grožnjo javnemu redu in notranji varnosti ter za njuno zaščito. Država članica, ki izvaja nadzor na notranjih mejah na podlagi tega izvedbenega sklepa, bi morala vsak teden preverjati nujnost, pogostost, lokacijo in čas nadzora, prilagajati intenzivnost nadzora stopnji obravnavane grožnje, ga prenehati izvajati, kadar koli je to primerno, in vsak mesec takoj poročati Komisiji in Svetu.
            
         
         
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Kronološko: v Nemčiji, Avstriji, Sloveniji, Madžarski, Švedski, Norveški in Danski.
               
               
                  
                     (2)
                  Izvedbeni sklep Sveta (EU) 2016/894 z dne 12. maja 2016 o priporočilu za začasni nadzor na notranjih mejah v izrednih okoliščinah, ki ogrožajo splošno delovanje schengenskega območja (UL L 151, 8.6.2016, str. 8–11).
               
               
                  
                     (3)
                  Predlog Komisije za Izvedbeni sklep Sveta o priporočilu za začasni nadzor na notranjih mejah v izrednih okoliščinah, ki ogrožajo splošno delovanje schengenskega območja (COM(2016) 275 final, z dne 4. maja 2016.).
               
               
                  
                     (4)
                  Sporočilo Komisije Evropskemu parlamentu, Evropskemu svetu in Svetu: „Vrnitev k schengenski ureditvi – časovni načrt“ (COM(2016) 120 final, z dne 4. marca 2016).
               
               
                  
                     (5)
                  Izvedbeni sklep Sveta (EU) 2016/1989 z dne 11. novembra 2016 o priporočilu za podaljšanje začasnega nadzora na notranjih mejah v izrednih okoliščinah, ki ogrožajo splošno delovanje schengenskega območja (UL L 306, 15.11.2016, str. 13–15) in Izvedbeni sklep Sveta (EU) 2017/246 z dne 7. februarja 2017 o priporočilu za podaljšanje začasnega nadzora na notranjih mejah v izrednih okoliščinah, ki ogrožajo splošno delovanje schengenskega območja (UL L 36, 11.2.2017, str. 59–61).
               
               
                  
                     (6)
                  Sporočilo Komisije Evropskemu parlamentu, Evropskemu svetu in Svetu: „Migracije na osrednji sredozemski poti – Upravljanje tokov, reševanje življenj“ ,(JOIN(2017) 4 final, z dne 25. januarja 2017.
               
               
                  
                     (7)
                  Glej tretje poročilo Komisije Evropskemu parlamentu, Evropskemu svetu in Svetu o operacionalizaciji evropske mejne in obalne straže (COM(2017) 219 final, z dne 3. maja 2017. 
               
               
                  
                     (8)
                  Priporočilo Komisije z dne 8.12.2016 naslovljeno na države članice o ponovni vzpostavitvi predaj Grčiji v skladu z Uredbo (EU) št. 604/2013, C(2016) 8525 final.
               
               
                  
                     (9)
                  Glej člen 29(1) Zakonika o schengenskih mejah, ki določa, da se začetno obdobje ponovne uvedbe nadzora na notranjih mejah lahko podaljša največ trikrat.
               
               
                  
                     (10)
                  UL L 77, 23.3.2016, str. 1.
               
               
                  
                     (11)
                  Poročilo Komisije Evropskemu parlamentu, Evropskemu svetu in Svetu – Peto poročilo o napredku pri izvajanju izjave EU in Turčije, COM(2017) 204 final, z dne 2. marca 2017.